## La Jove Orquestra de la Generalitat reunix 2.500 espectadors en els tres concerts de la Trobada d’Hivern

*** Els concerts celebrats a València, Castelló de la Plana i Utiel han sigut el colofó d’esta trobada celebrada del 26 de desembre al 4 de gener
* El concert en el Palau de les Arts de València amb el Cor de la Generalitat va recaptar quasi 14.000 euros per a les zones afectades per la riuada**

La Jove Orquestra de la Generalitat Valenciana (JOGV), unitat artística dependent de l’Institut Valencià de Cultura, ha conclòs la Trobada d’Hivern amb tres grans concerts a València, Castelló de la Plana i Utiel dirigits per Ricardo Casero, que van reunir un total de 2.500 espectadors.

El primer dels concerts, de caràcter solidari, es va celebrar en el Palau de les Arts de València amb el Cor de la Generalitat. S’hi van recaptar quasi 14.000 euros per a les zones afectades per la riuada i va comptar amb l’assistència de 1.400 persones, la qual cosa suposa el 93 % de l’aforament del recinte.

El segon dels concerts va ser en la sala Simfònica de l’Auditori de Castelló, que va reunir 449 espectadors. Així mateix, també es va celebrar un concert molt especial en record a les víctimes de les inundacions en el Teatre Rambal d’Utiel, una de les localitats més afectades, que va comptar amb la col·laboració de l’Ajuntament de la població.

La Jove Orquestra de la Generalitat ha celebrat del 26 de desembre al 4 de gener, en el Palau de les Arts Reina Sofia, les classes i els assajos de la Trobada d’Hivern, amb una plantilla de 95 músics menors de 26 anys.

El repertori que es va preparar durant estos dies per a ser interpretat en els concerts, amb variacions en cada un, estava compost per obres de Claude Debussy (*Rêverie*), Maurice Ravel (*Valses nobles et sentimentales*) i Héctor Berlioz (*Symphonie fantastiqu*e). A més, en el concert de València es van incorporar dos obres de Mozart (*Rèquiem en Re Menor* ‘Lacrimosa’ i ‘Au Verum Corpus’) que van comptar amb les veus del Cor de la Generalitat, a més de l’*Himne a València* del mestre Serrano amb el tenor Antonio Lozano.

**La Jove Orquestra de la Generalitat**

La Jove Orquestra de la Generalitat depén de la Direcció Adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

El director, des d’estiu de 2024, és Ricardo Casero Garrigues, nascut a València i actual director musical i artístic de l’Orquesta Reino de Aragón, una formació orquestral resident en l’Auditori de Saragossa.

Casero és graduat amb honors per les més altes institucions a Espanya, els Estats Units i Anglaterra, també és membre Fulbright, ha sigut professor titular en nombroses institucions formatives, a més de director titular i convidat en les principals agrupacions orquestrals del món.

L’objectiu de la Jove Orquestra de la Generalitat és contribuir a la formació dels músics per mitjà de trobades i tallers dirigits per destacats professors de cada especialitat instrumental. En el seu repertori destaca la presència de música actual i obres de compositors valencians, a les quals ha dedicat la seua producció discogràfica.

Fecha: 09/01/2025